Ẹfúnṣetán Àníwúrà (tí wọ́n bí ní nǹkan bíi ọdún 1790s, tí ó sì ta téru nípàá ní ọgbọ̀njọ́ oṣù karùn-ún ọdún 1874) jẹ́ ìyálóde kejì tí ó jẹ ní ìlú Ìbàdàn. Ó jẹ́ gbajúmọ̀ oníṣòwò ẹrú tí gbogbo ènìyàn bẹ̀rù. Gbajúmọ̀ rẹ̀ kọjá okowò níkan, bó ṣe gbajúmọ̀ lóde òṣèlú, náà ló jẹ́ ìlúmọ̀ọ́kà nípa ẹ̀sìn àbáláyé, ogun jíjà àti bẹ́ẹ̀ bẹ́ẹ̀ lọ. Ẹfúnṣetán jẹ́ ọ̀kan gbòógì nínú àwọn akoni-bìnrin nílẹ̀ Yorùbá tó lowo jùlọ láyé àtijó. Àwọn òpìtàn júwe rẹ̀ gẹ́gẹ́ bí apàṣẹwàá tí ó máa ń dájọ́ ikú fún èyíkéyìí nínú àwọn ẹrú rẹ̀ tí ó bá ṣẹ̀ ẹ́. Wọ́n júwe rẹ̀ pé ó burú ju jogbo lọ. Wọ́n ni bóyá ikú ọmọ bíbí rẹ̀ kan ṣoṣo àti pé àìrọ́mọ bí rẹ̀ mọ́ lọ fà á tí kò fi láàánú ènìyàn kankan mọ́. Gẹ́gẹ́ bí a ṣe sọ ṣáájú, wọ́n bí Ẹfúnṣetán Aníwúrà ni nǹkan bí i ọdún 1790s. Ọmọ bíbí ìlú Ẹ̀gbá ni ní Abẹ́òkúta ni ìpínlẹ̀ Ògùn.